General Sulaymoniyning dafn marosimi vaqtida 35 kishi halok bo`ldi

Marhum generalning ona shahri Kirmondagi dafn marosimiga millionlab kishilar tashrif buyurgan.
«Afsuski, Kirmondagi dafn marosimi ishtirokchilari orasida tiqilinch hosil bo`lishi oqibatida halok bo`lganlar, jabrlanganlar borligi ma`lum bo`ldi. Ularni tibbiy markazlarga olib borishdi», - deydi shahar tez tibbiy yordam xizmati rahbari.
Eron Islom inqilobi muhofizlari korpusi (IIMK)ning «Al-Quds» maxsus bo`linmasi qo`mondoni bo`lgan general Qosim Sulaymoniy 3 yanvar kuni Iroqning Bag`dod shahrida amerikalik harbiylar bergan aviazarba natijasida halok bo`lgandi. O`tgan kunlar mobaynida uning jasadi Ahvaz, Qum va Tehron shaharlari bo`ylab aylantirildi va bugun Eron janubi-sharqida joylashgan Kirmon shahriga keltirildi.
Ayni paytda Eronning ko`plab shaharlarida marhum generalni xotirlash marosimlari o`tkazilmoqda, shu bilan bir vaqtda AQShga qarshi namoyishlar bo`lib o`tmoqda. Sulaymoniyning portretlarini ko`tarib ko`chaga chiqqan namoyishchilar «Amerikaga o`lim» va «Isroilga o`lim» shiorlarini hayqirishmoqda.
Islom inqilobi muhofizlari korpusi qo`mondoni general-mayor Husayn Salomiy Kirmondagi dafn marosimi chog`ida Sulaymoniyning o`limiga javob sifatida «Qo`shma shtatlarni sevgan barchaga o`t qo`yish» bilan tahdid qildi.
Seshanba kuni Eron parlamenti bir ovozdan Amerika armiyasi va Pentagonni terrorchi tashkilotlarga tenglashtiruvchi qonun loyihasini qabul qildi.
Eron oliy milliy xavfsizlik kengashi Qosim Sulaymoniyning o`ldirilishi uchun AQShdan qasos olishning 13 xil variantini tayyorlamoqda.
AQSh hukumati Eron tashqi ishlar vaziri Javod Zarifga viza berishdan bosh tortdi. Vazir BMT Xavfsizlik kengashi tomonidan 9 yanvar kuni Nyu-Yorkda o`tkaziladigan yig`ilishda ishtirok etmoqchi edi. 
Sulaymoniyning qizi esa AQSh va Isroil uchun «qora kunlar» kelganini ma`lum qilmoqda..